Sagatavoti atbilstoši

biedrības “Rīgas Stradiņa universitātes Absolventu asociācija”,

reģistrācijas Nr. 50008137521,

valdes 17.05.2022. sēdes lēmumam

**Filantropa Borisa Tetereva mērķstipendija   
starptautiskās pieredzes integrēšanai**

#### NOLIKUMS

## Vispārīgie noteikumi

* 1. Pieteikšanos Borisa un Ināras Teterevu fonda (turpmāk tekstā – BITF) Rīgas Stradiņa universitātes (turpmāk tekstā – RSU) starptautiskās pieredzes integrēšanas mērķstipendijai (turpmāk tekstā – Mērķstipendija) konkursa kārtībā izsludina RSU Absolventu asociācija (turpmāk tekstā – RSU AA).
  2. Mērķstipendijas nolikums (turpmāk tekstā – Nolikums) ir publicēts RSU mājaslapā www.rsu.lv.
  3. Mērķstipendijas administrēšanu, kas ietver Mērķstipendijas izpildes uzraudzību, konkursa izsludināšanu un izmaksu, nodrošina RSU AA.
  4. Mērķstipendijas finansēšanas avots ir BITF līdzekļi, ko BITF pārskaita RSU AA šīs Mērķstipendijas izmaksai.

1. **Mērķstipendijas** **mērķis un raksturojums** 
   1. Mērķstipendijas aktualitāte un atbilstošu aktivitāšu iniciēšana balstās nepieciešamībā nepārtraukti pilnveidot studiju procesa kvalitāti, nodrošinot tā atbilstību izglītības aktualitātēm kopumā un stiprinot augstākās izglītības institūcijas akadēmisko kapacitāti.
   2. Mērķstipendijas aktualitāte pamato izvirzīto mērķi – nodrošināt finansiālu atbalstu mērķaktivitātēm studiju procesa pilnveidei veselības aprūpes un sociālo zinātņu virzienu studiju programmās.
   3. Mērķstipendijas nolūks ir sekmēt ārvalstu viesdocētāju starptautiskās pieredzes un zināšanu efektīvu integrāciju RSU.
2. **Mērķstipendijas izmaksas laika posms un regularitāte** 
   1. Mērķstipendijas konkursa izsludināšana un Mērķstipendijas izmaksa notiek vienu reizi katra RSU akadēmiskā gada semestrī. Saskaņā ar RSU akadēmiskā gada kalendāru akadēmiskajā gadā ir divi semestri: rudens semestris, kas ilgst no septembra līdz februārim (pieci mēneši), un pavasara semestris, kas ilgst no februāra līdz jūlijam (pieci mēneši). Mērķstipendiju paredzēts izmaksāt par laikposmu, kas nav ilgāks par vienu mēnesi.
   2. Mērķstipendijas izmaksas regularitāte un kopējais termiņš ir atkarīgi no Mērķstipendijas izmaksai BITF piešķirto līdzekļu apjoma. Ja ir pieejami līdzekļi, konkursu var izsludināt atkārtoti katru RSU akadēmisko gadu.
3. **Mērķstipendijas rezultatīvie rādītāji un to vērtēšanas kritērijs**
   1. Rezultatīvie rādītāji – atklātā lekcija docētājiem, studiju kursa vai tā daļas īstenošana, individuālā īstenošanas plāna pārskats.
   2. Vērtēšanas kritērijs – izpildīts individuālajā īstenošanas plānā paredzētais.
4. **Prasības Mērķstipendijas pretendentiem**
   1. Doktora zinātniskais grāds / maģistra grāds.
   2. Rezultatīva un sniegumu apliecinoša zinātniskā / pedagoģiskā / profesionālā darbība.
   3. Piedāvātās tematikas atbilstība RSU studiju virzienā definētajām aktualitātēm.
   4. Izstrādātajā individuālajā īstenošanas plānā norādīti konkrēti un izmērāmi sasniedzamie rezultāti.

**6. Pieteikumu vērtēšanas kritēriji**

* 1. Pretendenta atbilstība Nolikumā norādītajām prasībām.
  2. Pieteikuma pamatojuma racionalitāte, novitāte, starpdisciplinaritāte, ieguldījuma ietekme uz studiju procesa pilnveidi, izmaksu efektivitāte un ilgtspēja nozarē.
  3. Individuālā īstenošanas plāna aktivitāšu pamatojums un apjoma atbilstība.

1. **Pieteikšanās un Mērķstipendijas piešķiršanas kārtība**
   1. Pieteikšanās kārtība – pretendenti iesniedz Mērķstipendijas administratoram šādus dokumentus:
      1. aizpildītu pieteikuma veidlapu;
      2. pretendenta CV (*Europass* formā) ar pēdējo trīs gadu publikāciju sarakstu.
   2. Piešķiršanas kārtība:
      1. komisija izvērtē pretendentu pieteikumu atbilstību konkursa prasībām un organizē pārrunas ar pretendentiem. Atbilstoši vērtēšanas kritērijiem 15 (piecpadsmit) darba dienu laikā pēc pieteikumu iesniegšanas termiņa beigām Komisija veic pretendentu atlasi;
      2. komisija ir lemttiesīga, ja tās sēdē piedalās ne mazāk kā trīs Komisijas locekļi, no kuriem viens ir Komisijas priekšsēdētājs vai priekšsēdētāja vietnieks. Lēmumus pieņem ar balsu vairākumu. Ja balsu skaits balsojumā ir identisks, izšķirošā ir Komisijas priekšsēdētāja balss. Komisija ir tiesīga noteikt Mērķstipendiju piešķiršanas skaita limitu atbilstoši aktivitāšu īstenošanai piešķirtajam finansējumam;
      3. komisijas sastāvs: RSU studiju prorektors (Komisijas priekšsēdētājs), divi Komisijas izvēlēti nozares eksperti, divi RSU AA pārstāvji (viens no viņiem – Mērķstipendijas administrators), divi RSU Pedagoģiskās izaugsmes centra (turpmāk tekstā – RSU PIC) pārstāvji. Komisijas priekšsēdētājs ieceļ kādu no RSU PIC pārstāvjiem priekšsēdētāja vietnieka amatā un nepieciešamības gadījumā ir tiesīgs pieaicināt Komisijas darbā papildu ekspertus un BITF pārstāvi;
      4. stipendiju fonda komisiju sasauc RSU Absolventu asociācija;
      5. komisijas locekļi dalībai sēdēs ir tiesīgi savā vietā deleģēt pārstāvjus, kuriem tiek piešķirtas līdzvērtīgas balsstiesības.
2. **Mērķstipendijas izmaksu apjoms un kārtība**

Mērķstipendiju 1000,00 EUR (viens tūkstotis eiro, nulle centi) apmērā izmaksā vienreizējā maksājumā.

1. **Pretendentu saistības un atbildība**
   1. Pretendents ir atbildīgs par Mērķstipendijas saņemšanai sniegtās informācijas patiesumu un atbilstību šajā Nolikumā minētajām prasībām.
   2. Ja pretendents Mērķstipendijas saņemšanas laikā zaudē tiesības saņemt Mērķstipendiju un vairs neatbilst Nolikumā izvirzītajām prasībām, viņam ir pienākums par to ziņot Mērķstipendijas administratoram, un šī pretendenta dalība tiek pārtraukta.
   3. Pretendents, iesniedzot pieteikumu Mērķstipendijas saņemšanai, uzņemas atbildību par Nolikumā izvirzīto prasību ievērošanu.
   4. Mērķstipendijas piešķiršana pretendentam var tikt atcelta, ja pēc lēmuma pieņemšanas par Mērķstipendijas piešķiršanu tiek konstatēta pretendenta vai rezultatīvo rādītāju neatbilstība Nolikumam.
   5. Ja tiek konstatēts, ka Mērķstipendijas piešķiršanu ietekmējusi nepatiesas vai Nolikumam neatbilstošas informācijas sniegšana, pretendentam ir pienākums jau izmaksāto Mērķstipendiju atmaksāt.
   6. Komisijai ir tiesības lemt par Mērķstipendijas izmaksas apmēra samazināšanu konkrētam tās saņēmējam, ja tam ir pamatots iemesls.
2. **Noslēguma noteikumi**

RSU AA un RSU PIC organizē Mērķstipendijas publicitāti un atsauces uz BITF ietveršanu izstrādātajos iespiestajos un elektroniskajos materiālos.

Rīgā, 2022. gada 17. maijā

Biedrības “Rīgas Stradiņa universitātes Absolventu asociācija”  
valdes priekšsēdētājs Dins Šmits

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/paraksts/